Pöide maalinn

**Pöide maalinn** (ka **Kahutsi maalinn**, **Kahutsi linnus** või **Iruste maalinn)** on Saaremaa üks suuremaid muinasaegseid ringvall-linnuse tüüpi linnuseid. Maalinn asub Saare maakonnas Saaremaa vallas Pöide külast umbes 2 km kaugusel läänes, Kahutsi küla territooriumil.

## Linnuse kirjeldus
Maalinn asetseb kuni 5 meetri kõrgusel loodusliku kõrgendiku kirdepoolsel osal, selle vallide kõrgus siseküljelt on 5–6 meetrit, välisküljelt koos algse seljakunõlvaga kuni 10–11 m. Ringvalli ehituseks on kasutatud maakive ja mulda. 18. sajandi lõpu kirjelduste järgi oli vallide ülemine osa kivist ja vähemalt 5 m kõrgune, mis hiljem aga ära veetud. Linnuse valli on lõhkunud ka I maailmasõja aegsed laskepesad. 

Suhteliselt tasane ovaalse kujuga linnuseõu on umbes 0,43 ha suurune, sellel on kaks kinni varisenud väravakäiku. Linnuseõue keskel asub kividega täidetud lohk, mis võib olla kunagine kaevuase. Kuni umbes 1900. aastani oli näha ka linnust ümbritsev teine vall, mis hiljem ära veeti. Praegu on linnuse ümber maaparandatud põld.

## Linnuse kirjalik mainimine ja uurimislugu
Esimest korda on linnust mainitud Henriku Liivimaa kroonikas (XXX: 5), järgmisena on seda maininud kartograaf krahv Ludwig August Mellin 1794. aastal, Kuressaare õpperingkonna inspektori Johann Wilhelm Ludwig von Luce Luce 1811. aastal ja arst Alexander Friedrich Hueck Hueck 1840. aastal.  

Aastatel 1990–1992 toimusid Pöide maalinnal arheoloogilised väljakaevamised Vello Lõugase ja Marika Mägi juhendamisel, järgmised uuringud linnusel toimusid 2024–2026 aastal, neid juhatas samuti arheoloog Marika Mägi.

## Eelviikingi - ja viikingiaegne linnus
Üksikud leiud osutavad kindlustamata asulale hilisema linnuse kohal juba ajaarvamise vahetusel. Umbes samast ajast pärinevad ka linnusest põhja poole jäävad kivikalmed ja võib-olla ka väikeselohulised kultusekivid.

Esimene linnus rajati hiljemalt 7. sajandil, eelviikingiajal. Tõenäoliselt oli see ringikujuline vall, mida pole aga veel arheoloogiliselt uuritud. 7.–10. sajandi keraamikat ja esemeid leiti juba 1990. aastate algul linnuse õuel toimunud kaevamiste ajal, kuid tollal seostati neid kaevandi alumises kihist leitud ehitusjäänustega.

## Muinasaja lõpu ja keskaegne maalinn
1990. aastate algul Pöide maalinna õuel valli sisekülje läheduses toimunud kaevamistel leiti kahe ahjuga hoone jäänused, mis tunduvad olevat ehitatud 13. sajandil. Hooned olid olnud ehitatud postkonstruktsioonis. Otse nende ehitusjäänuste all tulid välja varasemad, samuti ahjuga hooned, mida algselt arvati olevat viikingiaegsed. Praegustel andmetel olid need ehitatud siiski alles 12. sajandil ja rõhtpalkkonstruktsioonis.

2024.–2025. aastal toimusid maalinna õuel Marika Mäe juhitud kaevamised. Üks kaevanditest lõikas 12.–13. sajandi hoonet, mis tundub olevat koosnenud kahest ruumist. Vähemalt osa hoonest on tuginenud postkonstruktsioonile. Hoonest saadud leiud kuuluvad 13.–14. sajandisse. Eriti ebatavalised on hoonest leitud kaks või isegi kolm stiilust – väikest lihtsat kirjapulka, millega kirjutati vahatahvlitele. Leiti ka keskaegne tilluke pronkskaunistustega käepidemega nuga ja mõned rõivaste ilustamiseks kasutatud tinanaastud. Sarnaseid naaste on teada isegi veel 15. sajandi aaretest, aga need võisid olla levinud ka 14. sajandil. Need leiud pole kindlasti muinasaegsed ja osutavad, et Pöide maalinn võis olla kasutusel veel ka 14. sajandil.

## Viited

## Vaated linnusele

Pilt:Pöide forthill2.jpg|Vaade läänevallile. Taamal vasakul jaanitule ase
Pilt:Pöide maalinn.jpg|Maalinna suur siseõu koos vallidega


## Välislingid
*
*Pöide maalinn SA Osiliana kodulehel